በእነ አቶ ጃዋር መሐመድ የተቃውሞ አቤቱታ በተቋረጠው የቀዳሚ ምርመራ ሒደት ላይ ዛሬ ብይን ይሰጣል
ያቀረቡት የዋስትና ጥያቄ ውድቅ ተደረገከሰኔ 23 ቀን 2012 ዓ.ም. ጀምሮ በቁጥጥር ሥር ውለው በተጠረጠሩበት የተለያዩ የወንጀል ድርጊቶች በፌዴራል ፖሊስ ወንጀል ምርመራ ቡድን ምርመራ ሲደረግባቸው የቆዩት አቶ ጃዋር መሐመድና አቶ በቀለ ገርባን ጨምሮ በ14 ተጠርጣሪዎች ላይ የቀዳሚ ምርመራ ለማድረግ የተቀጠሩ ቢሆንም፣ ተጠርጣሪዎች ባነሱት ተቀውሞ ላልተወሰነ ጊዜ እንደተቋረጠ በፍርድ ቤት ቢነገርም ዛሬ ነሐሴ 6 ቀን 2012 ዓ.ም. ብይን እንደሚሰጥ ተጠቁሟል፡፡ የፌዴራል ፖሊስ ወንጀል ምርመራ ቡድን በተጠርጣሪዎቹ ላይ ምርመራውን ማጠናቀቁን ለፌዴራል የመጀመርያ ደረጃ ፍርድ ቤት አራዳ ምድብ ወንጀል ችሎት እንዳስታወቀ የፌዴራል ጠቅላይ ዓቃቤ ሕግ አረጋግጦ፣ በምርመራ ወቅት ለመርማሪ ቡድኑ ምስክር ሆነው የቀረቡ የሰው ማስረጃዎችን የምስርነት ቃል ለማስጠበቅ (Preserve) የተመሳሳይ ፍርድ ቤት የቀዳሚ ምርመራ መዝገብ መክፈቱን ለፍርድ ቤቱ በማሳወቁ ምስክሮቹን ለማሰማት ለሰኞ ነሐሴ 4 ቀን 2012 ዓ.ም. ቀጠሮ ተሰጥቶ ነበር፡፡በወንጀለኛ መቅጫ ሕግ ሥነ ሥርዓት ከአቀንጽ 80 እስከ አንቀጽ 93 በተደነገገው መሠረት ዓቃቤ ሕግ ሐምሌ 4 ቀን 2012 ዓ.ም. ማስረጃውን ለማስጠበቅ ምስክሮችን ለማሰማት ፍርድ ቤት የተገኘ ቢሆንም፣ ተጠርጣሪዎች በጠበቆቻቸው (11 ጠበቆች ናቸው) አማካይነት ባለ ሰባት ገጽ የመቃወሚያ አቤቱታ አቅርበዋል፡፡ተጠርጣሪዎቹ ያቀረቡት አቤቱታ በዋናነት ትኩረት ያደረገው ጉዳያቸውን እያዩት ባሉት ዳኛ ላይ ነው፡፡ እንደ ተጠርጣሪዎቹ አቤቱታ የዳኛው ነፃ፣ ፍትሐዊና ገለልተኛ ስለመሆናቸው ይጠረጠራሉ፡፡ የሁሉንም ተጠርጣሪዎች የመሰማት መብት እየገደቡ ስለመሆናቸውና ስለቀዳሚ ምርመራ ክርክር አመራር ያላቸው ግንዛቤ በተጠርጣሪዎች የመሰማት መብት ላይ ከፍተኛ ሥጋት እንደተፈጠረባቸው ገልጸዋል፡፡ በመጋረጃ ጀርባ ሆነው የሚመሰክሩ ሰዎች በበቂ ምክንያት ሲታመንበት ጥበቃ እንደሚደረግላቸው አዋጅ ቁጥር 699/2003 አንቀጽ 2 (1 እና 2) ላይ የተደነገገ ቢሆንም፣ ዳኛው የተጠርጣሪዎቹን ሐሳብ ባለመቀበል መፍቀዳቸው ተገቢ አለመሆኑንም በአቤቱታቸው ገልጸዋል፡፡ በችሎት የሚታደሙ የመገናኛ ብዙኃን የአንድ ወገን ብቻ የሚዘግቡ መሆኑን ተጠርጣሪዎቹ በመጥቀስ፣ ሁሉም አገር አቀፍና ዓለም አቀፍ ሚዲያዎች እንዲገቡ ወይም ሁሉም እንዲከለከሉ ያቀረቡትን ጥያቄ ባለመቀበላቸው፣ ዳኛው ጉዳያቸውን በገለልተኛና ሚዛናዊነት ያዩታል የሚል እምነት እንደሌላቸው በመሆኑም ገልጸዋል፡፡ በፌዴራል ፍርድ ቤቶች ማቋቋሚያ አዋጅ ቁጥር 25/88 አንቀጽ 27 (1ሠ) መሠረት ከችሎት እንዲነሱላቸው አቤቱታቸውን አቅርበዋል፡፡የተጠርጣሪዎቹን አቤቱታ የተመለከቱት ዳኛው የቀረበው አቤቱታ በማስረጃ ያልተደገፈ ቢሆንም ተጠርጣሪዎቹ አቤቱታ ማቅረብ መብታቸው መሆኑን ጠቁመው፣ እየመረመሩት በሚገኘው የተጠርጣሪዎች ጉዳይ ላይ ሊነሱ እንደማይገባና ይህንንም ያሉት በፌዴራል ፍርድ ቤቶች ማቋቋሚያ አዋጅ ቁጥር 25/88 አንቀጽ 27 ድንጋጌን ስለማያሟላ መሆኑንም ተናግረዋል፡፡ በመሆኑም በአዋጁ አንቀጽ 28(3) መሠረት መዝገቡ በሪጅስትራር በኩል ለሌላ ችሎት ተመርቶ ውሳኔ እስከሚሰጠው ድረስ ተጠርጣሪዎች ባሉበት እንዲቆዩ ትዕዛዝ ሰጥተው መዝገቡ መዘጋቱን ተናግረዋል፡፡በሌላ የምርመራ መዝገብ ትናንትና ነሐሴ 5 ቀን 2012 ዓ.ም. ፍርድ ቤት በቀረቡት አቶ ጃዋር መሐመድ ላይ መርማሪ ፖሊስ ምርመራውን ማጠናቀቁን ለተመሳሳይ  ፍርድ ቤት ገልጾ፣ የምርመራ መዝገቡ እንዲዘጋለት ጠይቋል፡፡ የምርመራ መዝገቡን ለፌዴራል ጠቅላይ ዓቃቤ ሕግ ማስረከቡን ተናግሮ ዓቃቤ ሕግ የቀዳሚ ምርመራ መዝገብ በመክፈቱ ትዕዛዝ እንዲሰጥለት ለችሎቱ አመልክቷል፡፡የአቶ ጃዋር ጠበቃ ለፍርድ ቤቱ ባቀረቡት አቤቱታ መርማሪ ፖሊስ ምርመራውን ማጠናቀቁን ስለገለጸና ዋስትናን በሚመለከት ያለው ነገር እንደሌለ ጠቁመው፣ ደንበኛቸው በዋስ እንዲለቀቁ ጠይቀዋል፡፡ፍርድ ቤቱ በሰጠው ብይን፣ በተጠርጣሪው ላይ በከፍተኛ ፍርድ ቤት ክስ የሚቀርብ ከሆነ ከ15 ዓመታት በላይ ሊያሳስር የሚችል የወንጀል ሕግ እንደሚጠቀስ ተናግሮ፣ ይህ ደግሞ በወንጀለኛ መቅጫ ሕግ ሥነ ሥርዓት አንቀጽ 63 መሠረት ዋስትና እንደሚከለክል በመንገር የዋስትና ጥያቄውን ውድቅ በማድረግና የቀዳሚ ምርመራ ሒደት እንዲቀጥል በመፍቀድ የምርመራ መዝገቡን ዘግቶታል፡፡